伏龍山民宋正甫湖山清隠迺唐詩人陳陶故圃曾景建作記俾僕賦詩
作者：戴復古
朝代：宋

paragraphs: 故人昔住金華峰，面带雙溪秋水容。
故人今住伏龍山，陳陶故圃茅三間。
千載清風徐孺子，門前共此一湖水。
百花洲上萬垂楊，白鷗群裏歌滄浪。
故人心事孺子高，故人詩句今陳陶。
短衣飯牛不逢堯，何如繡鞍上著錦宮袍。
瓦盆對客酌松醪，何如紫霞觴泛碧葡萄。
豆萁然火度寒宵，何如玉堂夜照金蓮膏。
吟成禿筆寫芭蕉，何如沉香亭北醉揮毫。
再三問君君不對，目送飛鴻楚天外。
細讀山中招隠篇，超然意與烟霞會。
照影湖邊雙鬢皓，此計知之悔不早。
三椽可辦願卜隣，荷鍤相隨種瑶草。